Maand: Desember 2006
Elke siel op hierdie planeet – twee maniere om geld te maak
VRYDAG 8 DESEMBER 2006
Dit wat ek wil word, dit wat ek wil wees, die leefstyl wat ek my eie wil maak, die tipe dae en nagte wat ek kenmerkend wil maak van my lewe, is nie vir almal beskore nie.
Hier is my advies – aan myself, en aan enige ander persoon met 'n droom: Hou aan om te glo daaraan, werk daaraan, vertroos jouself as jy lang dae en nagte werk aan projekte met geen einde in sig nie, met geen vrugte wat wag om gepluk en geniet te word nie. Smeer salf aan jou frustrasies, tye wat jy reken jy 'n moses is wat die Beloofde Land sal sien maar nooit sal betree nie.
Dinge sal bymekaar kom. Glo dit … en gaan voort om te werk daaraan om dit waar te maak.
MAANDAG 11 DESEMBER 2006
Hier is wat ek wil hê: 'n Kliphuis op 'n koppie, op 'n eiland 'n goeie ent van die naaste vasteland af. Die wind moet waai – nie noodwendig heeldag nie, maar sê so van laatmiddag af, en die aande moet ten minste koel wees indien nie koud nie.
Ek sal die hele oggend en middag in my kantoor besig wees met my projekte, en so teen vieruur se kant – soos die wind begin optel – sal ek breek, eers vir tee, dan vir 'n stappie op die strand, dan aandete. (Miskien kan ek 'n middagslapie ook inwerk, in die sitkamer op die rusbank, met die TV se klank sag gedraai.)
Na aandete en 'n bietjie TV, sal ek verder werk. Naweke sal ons vasteland toe gaan, by 'n klein hotel inboek, tyd spandeer saam met vriende en familie, inkopies doen, rondloop, eet in ordentlike restaurante – en teen Sondagmiddag weer teruggaan eiland toe.
Vertaling: Ek wil genoeg geld hê sodat ek kan doen wat elke siel op hierdie planeet sal doen as almal geweet het van die moontlikheid, of: as almal 'n begeerte gehad het om meer te vermag met hul aardse bestaan as wat 'n troeteldier of 'n aasvoël kan vermag met hulle tyd op aarde. Ek sal werk aan my eie opvoeding, aan die uitbreiding van my kennis en die verbetering van my vermoëns, en aan die praktiese toepassing van my kennis en vermoëns in werk wat my talente en persoonlikheid pas.
Hoe kan hierdie lewe ooit moontlik wees?
Dit kan slegs moontlik wees met 'n geldmasjien wat met minimum instandhouding sal voortgaan om geld te produseer – jaar in, en jaar uit.
DINSDAG 19 DESEMBER 2006
Idees is soos skoenlappers, en ek is soos 'n kind wat almal jaag en derhalwe nie slaag daarin om 'n enkele een te vang nie – ten spyte van die groot hoeveelheid moontlikhede.
VRYDAG 22 DESEMBER 2006
Taiwan is not in my room – reflections from the inside
OR: A personal agenda: shortened, with added detail
DONDERDAG 28 DESEMBER 2006
Is spirituele ontwikkeling in die moderne wêreld moontlik sonder finansiële onafhanklikheid? Sou seun van 'n plaaslike heerser, Siddhartha Gautama, ooit die reis kon begin om Heer Boeddha te word as hy nie gekom het uit 'n posisie van finansiële gemak nie?
SONDAG 31 DESEMBER 2006
Een van vele lesse geleer tydens 2006: Twee maniere om geld te maak:
1. Jy verkoop – jou tyd, jou kennis, jou vermoëns, jou ervaring, selfs jou liggaam.
2. Jy spekuleer – in aandele, casino games, eiendom, buitelandse valuta, perderesies, 'n koffiewinkel, en ander geleenthede waar daar 'n kans is om weg te kom met 'n profyt.